En midaldrende kvinde fra Sjælland har forsøgt at bestille en lejemorder til at dræbe en anden person.

Det står at læse i sagens anklageskrift.

Kvinden er dermed tiltalt for forsøg på manddrab efter straffelovens §237, der kan give mellem fem års fængsel og livstid.

Ifølge anklageskriftet har kvinden forberedt sig, bestilt og betalt med bitcoins for et drab på en anden person mellem november sidste år og marts i år. Det er endnu uvist, hvilken relation de to har haft til hinanden.

Bestillingen er ifølge anklageskriftet sket over det mørke internet, Tor.

På en Tor-internetside har hun udfyldt en bestillingsformular, hvor hun har angivet navn og adresse på vedkommende og tilføjet et billede af personen.

Hun har samtidig angivet, hvor man kunne stå ved vedkommendes bopæl uden at blive set.

Hun har også skrevet, at det var vigtigt, der blev brugt en lyddæmper, og at personen blev dræbt i første forsøg.

Ifølge tiltalen mislykkedes drabet, fordi det aldrig blev udført. Det var dog ikke noget, kvinden havde indflydelse på.

Der er navneforbud i sagen, hvor Anklagemyndigheden også kræver kvinden udvist til Italien for bestandigt, hvis hun bliver kendt skyldig.

Kvinden nægter sig skyldig i anklagerne, oplyser hendes forsvarer, Mie Sønder Koch.